તમામ સ્વયંસેવી મહિલાઓમાં સૌથી વધુ ભણેલા અને સક્રિય એવા ગીર-સોમનાથ જિલ્લાના દરિયાકાંઠાના ગામ પણાંદરનાં અનીતાબહેન બારડ પોતાનો અનુભવ વર્ણવતાં કહે છે, “આમ તો હું કૉલેજ સુધી ભણી છું, પણ એ વખતે મોબાઈલ ફોન નહોતા એટલે મને સામાન્ય મોબાઈલ ફોન પણ ઓપરેટ કરતાં નહોતું આવડતું. પ્રથમ વખત સ્માર્ટફોનથી માહિતગાર ‘ઈન્ટરનેટ સાથી’ પ્રોજેક્ટ સાથે જોડાયા પછી જ થઈ. અમારા બચતમંડળની મિટિંગમાં ધર્મા લાઈફ સંસ્થાનાં બહેન આવતાં હતાં. મિટિંગમાં મારી સક્રિયતા જોઈને તેમને લાગ્યું કે હું અન્ય બહેનોને ઈન્ટરનેટ શીખવી શકીશ. અગાઉ મેં ક્યારેય સ્માર્ટફોનનો ઉપયોગ કર્યો નથી એ અંગે મેં તેમને માહિતગાર કર્યાં હતાં.